Komisijos reglamentas (EB) Nr. 1813/2001
2001 m. rugsėjo 14 d.
nustatantis išsamias Tarybos reglamento (EB) Nr. 104/2000 dėl pripažinimo suteikimo ir panaikinimo sąlygų tarpšakinėms organizacijoms taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EEB) Nr. 104/2000 dėl bendro žuvininkystės ir akvakultūros produktų rinkų organizavimo [1] su pakeitimais, padarytais Komisijos reglamentu (EB) Nr. 939/2001 [2], ypač į jo 13 straipsnio 7 dalį,
kadangi:
(1) Reglamento (EB) Nr. 104/2000 13 straipsnis visų pirma nustato, kad žuvininkystės ir akvakultūros sektoriaus tarpšakinės organizacijos gali būti pripažintos, jei jos atitinkamame regione atstovauja didelei kiekvienos susijusios šakos narių, pagamintai, apdirbtai ar parduodamai žuvininkystės produktų daliai. Siekiant užtikrinti subalansuotą teritorinį pasiskirstymą, tarpšakinės organizacijos turi pasiekti minimalų atstovavimo lygį kiekviename regione, jei jos veikia daugiau kaip viename regione.
(2) Turi būti patikslinta informacija, kurią tarpšakinės organizacijos privalo pateikti valstybei narei pripažinimo tikslu.
(3) Iš valstybių narių turėtų būti pareikalauta tikrinti tarpšakinių organizacijų veiklą ir tolygiais laiko tarpiais informuoti Komisiją, ar šios organizacijos atitinka pripažinimo sąlygas.
(4) Turi būti apibrėžti tam tikri procedūriniai aspektai, kuriais remdamasi valstybė narė suteikia, atsisako suteikti ar panaikina pripažinimą.
(5) Šiame Reglamente numatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Tarpšakinė organizacija pagal Reglamento (EB) Nr. 104/2000 13 straipsnio 1 dalies b punktą, laikoma atstovaujančia regioniniu lygiu, kai tos organizacijos konkrečiame regione atstovaujami kiekvienos šakos nariai pagamina, apdirba ar parduoda bent vieną trečdalį produktų kiekio.
2. Jei tarpšakinė organizacija aktyviai veikia keliose regionuose, ji turi atstovauti bent 20 % pagaminamo, apdirbamo ar parduodamo kiekio kiekviename iš atitinkamų regionų.
2 straipsnis
Valstybei narei skirtose paraiškose dėl tarpšakinės organizacijos pripažinimo pateikiama bent informacija apie:
a) atitinkamų 1 straipsnyje nurodytų atstovavimo sąlygų laikymąsi;
b) tą organizaciją sudarančias organizacijų ar asociacijų taisykles;
c) tarpšakinės organizacijos sudėtį valdančias taisykles;
d) duomenis apie tos organizacijos narių įgyvendinamas priemones, pagal Reglamento (EB) Nr. 104/2000 13 straipsnio 1 dalies d punktą;
e) tarpšakinės organizacijos veiklos geografinę vietovę.
Tarpšakinė organizacija taip pat nusiunčia valstybei narei visus kitus dokumentus ir pagrindinę informaciją, reikalingą siekiant geriau suprasti jos veiklą.
3 straipsnis
1. Pagal Reglamento (EB) Nr. 104/2000 13 straipsnio 3 dalies b punktą valstybės narės bent kartą per metus atlieka patikrinimus, visų pirma dėl kasmetinės veiklos ataskaitos pateikimo, siekdamos įsitikinti, kad tarpšakinės organizacijos laikosi pripažinimo nuostatų ir sąlygų.
2. Valstybės narės perduoda Komisijai ataskaitą apie pirmoje straipsnio dalyje minėtus patikrinimus ne vėliau, kaip po dviejų mėnesių nuo jų pabaigos.
4 straipsnis
1. Kai pripažinimą suteikti atsisakoma ar jis panaikinamas, pateikiamos tokio valstybės narės sprendimo priežastys.
2. Kai planuojama pripažinimą panaikinti, valstybė narė tarpšakinei organizacijai praneša apie tokį ketinimą, kartu nurodydama panaikinimo priežastis ir paprašydama jos per nurodytą laikotarpį pateikti savo pastabas.
5 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugsėjo 14 d.